勸酒
作者：白居易
朝代：唐

paragraphs: 勸君一醆君莫辭，勸君兩醆君莫疑，勸君三醆君始知。
面上今日老昨日，心中醉時勝醒時。
天地迢遙自長久，白兔赤烏相趂走。
身後堆金拄北斗，不如生前一樽酒。
君不見春明門外天欲明，喧喧歌哭半死生。
遊人駐馬出不得，白轝素車爭路行。
歸去來，頭已白，典錢將用買酒喫。